Papersnake/gushiwen huggingface dataset:
次韵丞相柳湖席上
郑獬（宋代）

湖上春深不见沙，画桥飞影入晴霞。
园林到处消得酒，风雨等閒飞尽花。
令罚艳歌传盏急，诗成醉墨落笺斜。
兰亭乐事无丝管，待与羲之子细夸。
水浅舟滞解闷十绝
郑獬（宋代）

正爱春波妥妥长，微吟倚棹落花旁。
狂风忽送蛟龙雨，翻动一天星斗光。
送元道人还水西寺
徐铉（宋代）

李白高吟处，师归掩竹关。
道心明月静，诗思碧云闲。
绿树寒凌雪，飞泉响遍山。
自惭丘壑志，皓首不知还。
题严子陵钓台
姚勉（宋代）

怀仁辅义戒阿谀，万古先生两句书。
长往不来安有此，如知王佐在樵渔。
次韵惜春二绝 其二
洪朋（宋代）

萋萋芳草真成带，寂寂落花何用茵。一老只今诗酒废，未应孤负满城春。
送子虡赴金坛丞
陆游（宋代）

与汝为父李，忽逾五十年；平生知几别，此别益酸然。
念汝发亦白，执手河桥边。
西行过临平，想汝小系船。
悠悠阳羡路，渺渺云阳川。
京江昔所游，想像在目前。
今兹两使君，幸有宿昔缘，汝虽登门晚，汝虽登门晚，世好亦牵联，顾於赏罚间，其肯为汝偏。
夙夜佐而长，努力忘食眠。
醇如新丰酒，清若鹤林泉，棠宜使可爱，蒲正不须鞭。
风定晚波平云去秋空净应有息机人独契林泉性
缪公恩（清代）

雪冻山上云，雪埋山下路。空山寂无人，寻梅在何处。
暝立
周紫芝（宋代）

山隔湖边路，人栖柳下扉。船从几席过，燕掠水波飞。

鸟亦昏才定，牛知晚自归。幽人常暝立，日日到斜晖。
读倥侗子补刘龙洲小传用陈亮韵
郑文康（明代）

龙洲巨眼双垂虹，四海一望都成空。有时痛发贾生哭，血泪迸落珍珠红。

初心甘老山中酒，寝不成眠亦须走。东南日月欲堕地，渡江思显擎天手。

洛阳田地本中原，还我舆图旧时有。胸中十万总兵器，用夏变夷期可致。

从来好事苦多违，十常八九难如意。五国城头双卧龙，中兴悬望商高宗。

区区泗上一亭长，仗剑犹能歌大风。正尔艰难伤国步，堪叹满朝皆妾妇。

先将此辈酒饭囊，大车来载斗来量。此心未遂身先死，郤把并州作故乡。
闻鹃
杨公远（宋代）

春阑闻杜宇，归去意难禁。
蜀道连天嶮，郫城隐雾深。
差池当日事，懊恨此生心。
阅世多兴废，君休忆故林。
山人送桧植于当门偶成
陈著（宋代）

山人知我岁寒情，十里移来老眼醒。
凿破苍苔方丈地，种为门眼四时青。
青寒亦自雪霜意，世变从他风雨腥。
牢立本根须畅茂，不施巧结看真形。
雨中同茂初闲孟过子薪村居即事
程嘉燧（明代）

朝寒霢霢荡舟行，渚柳江花白浪生。客到杯香怜閤小，兴移墨浪爱窗明。

檐前树缺春山出，桥外天低野寺平。共道主人能下榻，不愁风雨断柴荆。
用元韵答銛老
王炎（宋代）

舐犊酸辛入客怀，何堪婪尾更传杯。
却思拈拂谈名理，肯惮携筇数往来。
读杨范甫蛰盦诗草，戏题四律 其二
华蘅芳（清代）

懒向侯门去曳裾，却来梓里混樵渔。种梅数本如临画，筑屋三间好读书。

爱客未除名士习，卜邻常近圣人居。城西五里香塍路，缓缓游山奉笋舆。
月夜闻笛
张九一（明代）

十载皋兰三出师，角巾归第鬓如丝。
那知今夜关山月，却向中原笛里吹。
和南塘叔赏芙蓉韵
马廷鸾（宋代）

自携败册小窗开，三十头颅四十来。
閒日诗书真足味，薰天富贵只飞灰。
怜渠每吸醋三斗，输我清余水一盃。
何似山翁醉花下，安排笾豆洗樽罍。
题素庵壁间六首
艾性夫（元代）

霜崖白石髓，火鼎黄金芽。
生疏不入梦，饱饭煎江茶。
土堆高
张弼（明代）

土堆高，河底深。劳人力，快人心。天公久旱泉胍涩，漕河寸水如寸金。

百万亿国赋自南北，百万亿行旅自北南。若令河底塞，将何以为国。

安得甘雨应时来，土堆摊平种禾麦。
观南塘四首呈沈守
陈傅良（宋代）

曾不容舠咫尺间，谁知救溺合缨冠。
今从枕席人行过，最好翻盆雨后看。
楚甸江头望雪晴二首
冯时行（宋代）

晴天开泽国，江渚匝烟围。
鹭静萧萧立，梅孤默默飞。
岸荒群虎过，村迥一人归。
愁绪如相恼，帆收径典衣。
九月蓬莱亭周彦达节推酌发
郭祥正（宋代）

万里行人辞故乡，登高回首更重阳。黄花折尽碧云晓，未听离歌未断肠。
赠王环中
李彭（宋代）

拄策前年访草堂，挂帆烟际在西江。诗随鸿雁来春渚，梦逐蟾蜍入夜窗。

辞聘知君追孺子，屡空嗟我似穷庞。菟裘欲买为邻并，岁晚相期倒百缸。
山简习池游诗
韩淲（宋代）

拍手儿童笑，山公倒接䍦。举鞭无限意，今古少人知。
偈一首
释延寿（宋代）

欲识永明旨，门前一湖水。
日照光明生，风来波浪起。
熙台
王洋（宋代）

不将台榭压城闉，争奈长淮四面春。
闻道公馀一吟啸，满天风月助精神。
游妙香院
赵蕃（宋代）

说似桃花寺，逢人举旧题。
山门循古磴，阁槛枕清溪。
三老催人去，孤筇得暂携。
龟峰仍不远，触热未能跻。
宋夫人挽词
黄庭坚（宋代）

往岁涂宫暗碧纱，倾城出祖路人嗟。
松柟峰下迁华寝，雪月光中咽晓笳。
有子今为二千石，同州才数两三家。
儿孙满地厥衣举，不见归时桃李华。
止静轩
罗亨信（明代）

幽轩敞华构，揭以止静名。讲学既有得，为善宁不成。

潭水无纤波，灵台湛虚明。勉旃慎终始，千载传芳声。
梦江南
张祜（唐代）

行吟洞庭句，不见洞庭人。
尽日碧江梦，江南红树春。
和兵部何侍郎宜香闺五绝 其一
慕容彦逢（宋代）

香如云彩出无心，一室初凝画舫深。静对氛氲永终日，谁知真相在清襟。
答金华王玉成
林景熙（宋代）

诗吞楚泽渺无边，不用神丹骨已仙。
九万里程惊落羽，三千年事抚遗编。
铜盘老泪胡笳裹，金粟荒愁杜宇前。
惟有双溪溪上月，清光照客尚依然。
陪诸公瀛洲胜会 其六 呈郭杏东翰长
湛若水（明代）

当时李郭舟，望者如登仙。君家在瀛洲，君知然不然。

我本南溟客，家住增城巅。凡骨久未蜕，阴功六十年。

感子琼浆酌，报以金石言。神理各保爱，逝水趋东川。
水龙吟·闲思十八年前
刘辰翁（宋代）

闲思十八年前，依稀正是公年纪。铜驼陌上，乌衣巷口，臣清如水。是处风筝，满城昼锦，儿郎俊伟。但幅巾藜杖，低垂白鬓，用与绮、问何里。

最忆他年甘旨。也曾经、三仕三已。至今结习，余年未了，业多生绮。安得滕廛，移将近市，长薰晋鄙。望福星炯炯，西江千里，待公来社。
送云鹤山人
徐积（宋代）

倦鹤寻流水，閒云归故山。青囊书在否，留取教人閒。
题灵岩各景·紫云岩
元勋（宋代）

历翠扪苍坚，不犯尘衣涴。
暗香何处花，松下微风过。
当有道人来，霏烟承宝坐。
题汤宣使诗卷内有贡院谒赵六先生之作
郑真（明代）

宾兴诏下五云浮，济济衣冠拜冕旒。多士正须夸俊造，诸公当复羡材猷。

山风萧飒槐忙日，江雨缤纷棘荐秋。却笑老生空忝窃，两年魁选说明州。
闲思十首次代内赠韵 其七
江源（明代）

忆从旌节赴边邮，无复花时事剧游。紫燕黄鹂撩妾思，栉风沐雨为君忧。

归鸿浪说能传信，谖草谁云可疗愁。闻道旋车新奏捷，午门争献月支头。
后数年登旷远亭用前韵再赋
仲并（宋代）

坐客一时人物换，此山海内旧知名。
华筵为我歌金缕，深院有人来石城。
酒浪满浮春浪碧，眉峰浅画晚峰平。
日斜柁转各回首，松竹绕溪知此情。
次陈府教喜晴古句且践苏山之韵
萧立之（宋代）

梅花树头春雪晴，长廊僧定客梦醒。蛾眉豆熟樱笋老，两月风雨云屏屏。

暄寒倏忽变气候，客衣单夹烦调停。移船避漏送白日，一根露草栖风蜓。

蛙衣陵屯分变化，苏山云中几秋夏。欲携吟卷相追随，呈佛不堪仙可嚇。

归期得请那可料，炊米僧厨犹欠贾。吞腥啄臭欲可为，快理红藤趁今暇。
三河水
欧大任（明代）

三河水，万军泪。
泪滴三河水不流，胡笳吹落蓟门秋。
河水流不住，胡笳过何处？谁使十年来，移营两屯戍。
君不见胡骑已驰墙子关，汉军尚哨熊儿峪。
洛阳早春忆吉中孚校书、司空曙主簿因寄清江上人
卢纶（唐代）

值迥逢高驻马频，雪晴闲看洛阳春。莺声报远同芳信，

柳色邀阳似故人。酒貌昔将花共艳，鬓毛今与草争新。

年来百事皆无绪，唯与汤师结净因。
贾客词
刘驾（唐代）

贾客灯下起，犹言发已迟。
高山有疾路，暗行终不疑。
寇盗伏其路，猛兽来相追。
金玉四散去，空囊委路岐。
扬州有大宅，白骨无地归。
少妇当此日，对镜弄花枝。
题老悟画卷四首
裘万顷（宋代）

中兴以前作山水，只说李成与郭熙。
谁知淳熙有此老，健笔不减巨然师。
金刚随机无尽颂·离色离相分第二十
释印肃（宋代）

荣辱空中响，迷真逐妄想。
观其所由来，尽属虚捞攘。
见石火省彻颂
释自回（宋代）

用尽工夫，浑无巴鼻。
火光迸散，元在这里。
江居晓咏
高翥（宋代）

家住清江江上村，江云山影自平分。
几回早起开门看，不见青山见白云。
读通鉴杂兴
孙应时（宋代）

莫怪新亭泣楚囚，王公原不辨中州。
石头门外千年恨，他日相思一涕流。
戏效刘苕溪十二辰歌
林希逸（宋代）

华门鼠忧多唧唧，我贫不厌瓜牛窄。痴人虎视欲眈眈，我宁老牛兔园册。

莫愁龙具苦酸寒，等为蛇跗祇瞬息。试问蓝关马不前，何似金华羊可叱。

娇羞已笑沐猴冠，卑栖那更争鸡食。掉头一任犬狺狺，掩耳莫听猪嚄嚄。
寄林教授
韩淲（宋代）

题诗寄春风，问讯云间翁。一月不相见，飘忽花事中。

栖栖我山林，望望君頖宫。敩学游息外，还许知近功。
寄答宗兄南野并侄崇一
谢良任（明代）

征轩暂止白云乡，爱尔琼枝共一堂。缘鬓经年容易改，缁尘随世未应忙。

当筵月色留清曙，照眼春花舞翠裳。回首西园飞盖处，风流宁论五陵狂。
绍兴祀太社太稷十七首
佚名（隋代）

［太簇为角］是尊是奉，兹率旧章。
乐音纯绎，荐溢圆方。
情文旧矣，神其迪赏。
永观锡义，多樯穰穰。
鹧鸪天·岸柳阴阴跃锦鳞
李壁（宋代）

岸柳阴阴跃锦鳞。并湖莲子恰尝新。谁教故岁应官去，会老堂中少个人。归未久，意弥新。吹香不断酒倾银。行藏判已天公付，且斗而今见在身。
云盖寺
彭汝砺（宋代）

旧日蛇虺穴，今时薝卜林。寒泉三井旧，高阁五峰深。

翠竹娟娟老，长松漠漠阴。凤凰池好在，谁得老师心。
舟行江阴道中
张扩（宋代）

雨后侵篙一尺浑，败蒲衰柳乱填门。梦闻断角送馀向，起看新潮到旧痕。

处处鱼盐成市井，家家罾笱长儿孙。更传下诏宽民力，斗米三钱何足论。
乐神
沈辽（宋代）

夷人事神正自醵，山头水边与神乐。大巫庞衣手摇铎，群儿伐神更鸣角。

青山历历神欲归，湘水漓漓日脚西。小大酣歌向山栖，神羹满盎均汝釐。
居所次韵
卢宁（明代）

兀兀一室林石间，风埃不动天地閒。半起半卧白云榻，欲开不开朱明关。

我来学居居未得，南辕北辙牵心颜。中原豺虎踉白日，边尘澒洞迷阴山。

惟愿借馆蓬莱岛，凭仗玉帝分金丹。
边关行
谭钟钧（清代）

边风吹沙沙半飞，营门栖鸦鸦乱啼。客子膏车酒泉北，将军驻乱汉关西。

将军揖客葡萄酒，耳热乌乌酣拊缶。老卒犹能舞佩刀，幼兵亦解鸣刁斗。

晨昏训练气不骄，军中部伍各见招。始信今有定远侯，不尔便是霍嫖姚。

天下雄关推第一，一将当关世无匹。北门锁钥君何如，况有生平万人敌。

安得生擒吐谷浑，壮士长驱入玉门。狂飙催送关头立，浩浩无垠见戈壁。

昆仑蜿蝘发河源，九曲狂流望不极。雪山璀璨冰梯高，一白遥含远天碧。

俯瞰山城临九渊，宝石磥砢泉涓涓。兴来匹乱万峰顶，浩火汲取衙斋煎。

祁连葱岭渺天末，苍然大地浮云烟。我抚沧桑怀太古，一粟太仓渺何许。

干戈漂泊寄孤踪，回首湘山泪如雨。为君楚舞歌楚歌，万里龙堆柰若何。

昭代承平二百载，徒旅嬉嬉卸兵铠。一朝树纛张楚军，斥堠牙旗尽修改。

身先士卒轰雷霆，剪锄荦确披榛荆。手皴足皲精力悴，周道碨䃁如砥平。

紫电青霜严武库，汉官仪重见军门。我乘高车叩关吏，寻诗塞外添诗意。

天山皑皑衰草黄，一抹斜阳浩无际。胡笳羌笛声咿哑，匈奴未灭何为家。

主人劝客且痛饮，插剑醉卧沙场沙。
貂裘换酒 登挂雾山绝顶
姚燮（清代）

青柱天门笏。俯群峦、亭亭玉朗，偃霞回蜺。手撷芙蓉凌石屋，人似盘霄健鹘。

浩唱与、樵风相答。北去海天浮不尽，指燕关、齐岳摇芒末。

潮紫翠，荡烟色。

十干尘事归棋劫。尽无聊、敲泉煮茗，鼎花沸雪。

十二水帘低不捲。淡碧一层松樾。约梦里，来寻仙迹。

月丽云娇莲掌拓，锦珊湖、飞上罗浮蝶。河汉影，绕衣活。
和琴清万山五日雨窗酌酒赋诗韵
陶宗仪（明代）

睡馀閒把离骚读，白发星然一老身。五采谁缠长命缕，赤符不上小乌巾。

兰汤滑凝芳华冽，丹臼香融药草新。帘卷琴清轩外雨，蒲觞酌客更情亲。
菩萨蛮 其十一 寄答
俞彦（明代）

美人如月花窗绮。绮窗花月如人美。风暖度香丛。丛香度暖风。

人通曾展意。意展曾通人。怜尔得来笺。笺来得尔怜。
和十九兄梅韵二首 其一
杜范（宋代）

空谷寒花好，荒村野路长。有怀寻往事，无语搅枯肠。

老气犹无恙，幽姿只自香。喜君歌白雪，茂对此新阳。
天童寺古柏
陈劢（清代）

太白名山古鄮东，结茅自晋永康中。育王晋松化龙去，天童古柏犹青葱。

此柏未知何代植，大都伯仲之间肩随从。昔闻天童山下路，二十里外皆青松。

载披《图志》稽古迹，诗句曾记王荆公。今亦凋枯殆将尽，纵有新栽，不敌老干常蒙茸。

幸哉此柏尚苍古，至今兀立山之中。无异孔明庙前树，根如铁石柯青铜。

我来偶然憩林下，两耳谡谡闻清风。问尔何由得年寿，雨露岂独私化工。

若非山灵暗呵护，得毋佛力广大多神能。
耕耤日祭先农坛
弘历（清代）

有事祈神佑，无非仰帝临。方坛修毖祀，姑洗协元音。

农务将兴修，身先要必钦。况曾艰腊雪，益切望春霖。

三献遵伊古，四推匪自今。黄云落土雨，踧踖惴弥深。
早发虞山别诸亲友兼示儿子
王济元（明代）

片帆千里破霜行，亲旧分携怅别情。共以岁寒疑远道，俱将春暖订归盟。

梅开江上三冬白，雁度虞山一画青。孺子不须啼满颊，归依灯火听鸡声。
高阳台 浮东郊废园池荷
陈洵（清代）

耕壁平烟，遗簪断浦，何年占此幽深。鱼鸟亲人，扁舟一往难寻。

红衣画里烟波隐，甚灌园、心事如今。最无聊、游子年年，凄动骚吟。

风裳水佩知无数，问江湖满眼，何似山林。故国天涯，相携却怕登临。

斜阳正在花开处，镇销凝、淡粉黄金。惹闲愁、春去方生，秋到争任。
和少述春日四首 其一
沈遘（宋代）

春日融融二月晴，春风蔼蔼百花明。少年嬉逐正应急，何处歌箫走马声。
次韵周畏知用南轩闻说城东梅十里句为韵六言七首 其一
许及之（宋代）

湘西山亦既见，城东梅所未闻。急须盍簪共赏，可惜委地馀芬。
寄山中王参
贾岛（唐代）

我看岳西云，君看岳北月。长怀燕城南，相送十里别。

别来千馀日，日日忆不歇。远寄一纸书，数字论白发。
题明叔郎中海月吹笛图
李弥逊（宋代）

天上星郎骑省孙，兴随孤月到无垠。
浮槎夜入鱼龙宅，横竹秋生海岳云。
控鲤丹成终独往，骑鲸仙去杳难群。
纷纷世上知君少，画笔犹能续异闻。
因许八奉寄江宁旻上人
杜甫（唐代）

不见旻公三十年，对书寄与泪潺湲。
旧来好事今能否，老去新潺谁与传。
棋局动随寻涧竹，袈裟忆上泛湖船。
闻君话我为官在，头白昏昏只醉眠。
寄人三首 其三
吕本中（宋代）

世久趋浮末，于时尔独贤。闲游众目外，却立万夫前。
次韵子瞻题张公诗卷后
苏辙（宋代）

世俗甘枉尺，所愿求直寻。
不知一律讹，大乐无完音。
见利心自一，虑害安得深。
至人不妄言，淡如朱丝琴。
悲伤感旧俗，不类骚人淫。
又非避世翁，闵嘿遽阳暗。
嘐々晨鸡鸣，岂问晴与阴。
世人积寸木，坐使高楼岑。
晚岁卧草庐，谁听梁甫吟。
它年楚倚相，傥能记愔愔。
乳燕飞
徐经孙（宋代）

一雨炎□洗。似天知、溪山佳处，玳筵珠履。六十年前今朝庆，门玳桑弧蓬矢。也似恁、郁葱佳气。绿鬓童颜春未老，问寿星、模样君真是。新甲子，从头起。

应门有子能承志。总人间、皱眉底事，不关君耳。看不日孙枝毓秀，衮衮教人满意。更又报、门阑多喜。饱受人生真富贵，便蟠桃、三熟堪弹指。知几个，千秋岁。
挽广西左布政使费公斗南公号南轩
陈琏（明代）

承宣三载镇雄藩，一疾胡为隔九原。记我旧曾瞻北斗，哭君今又到南轩。

庙堂美政归公论，岭海苍生感厚恩。精爽不知何处去，声名赫赫著微垣。
送刘生归永丰
薛侃（明代）

阴霾如弗作，天地本高广。点运无停机，寒暑互来往。

自明每自蔽，自病还自医。虽有开光药，刮磨匪在伊。

子来春正暮，子返秋为期。归读丧祭礼，崇德乃其基。

至人明训垂，欲仁仁斯至。吉士多良朋，因寄殷勤意。
可斋陈大卿政成之暇蒐讨河渠为乡国长久虑开万世利非君侯其谁属因效一得以广盛心焉
郑清之（宋代）

四明瀛海壖，大田沃多稼。三江纳纳潦，九谷偏畏夏。

治水宜讲纳，时哉及閒暇。方当暑如惔，孰谓晴可乍。

十雨非所忧，一暴良已怕。东有钱湖浸，寒玉渺无价。

西有它山源，盈科通昼夜。维此两支邑，厥田俱下下。

问之何因尔，水道无所舍。河伯空望洋，旱魃巧乘罅。

缅思井田规，畎浍分溆汊。培浚傥高深，怒潮敢雄跨。

官但督赋舆，谁肯趋田驾。六辅能即功，百泉岂难坝。

愿言均此施，利泽侔造化。尽复淮南陂，端可侪杜亚。
戏咏落花
陆游（宋代）

终年栽接待新春，一日随风委路麈。
愁杀主翁渠不管，争如只作看花人。
湖州舟中
赵蕃（宋代）

平生苕霅又扁舟，尚喜深盟不负鸥。
忆昔诗篇浑漫兴，只今翻觉费冥搜。
送术士李光道归越
释宗泐（明代）

送客都门道，落花逢暮春。还持鬼谷术，归隐海东滨。

流水溪头屋，白云松下身。他年应辟荐，来访赤城人。
皇后阁五首 其二
韩维（宋代）

春色平明到，微风弄綵幡。稍回宫柳弱，更助壁椒温。
灵栖岩
宋蒙（宋代）

巀巀嶪嶪山如簇，磊磊落落石如屋。上有绿树之阴阴，下有寒溜之涔涔。

通天有窦十馀丈，游子扪萝来复往。是中端合巢神仙，桃花流水何杳然。

我来正值春风暮，似笑贤劳又还去。准拟酾酒聊从容，对此坐想飞来峰。
出郊再用韵赋三解 其一
吴潜（宋代）

此时尉候迭专官，木落郊空最好看。海桧不为时节改，岩花未觉色香残。

明堂柱下捐樗散，清庙笾中荐豆乾。天地无私能物物，飞蚊终是负山难。
上周少保 其二
刘过（宋代）

早被儒冠误，依稀老更侵。科名数行泪，岐路一生心。

自惜亡猿木，谁怜跃冶金。使无钟鼎志，何地可山林。
邃老寄龙涎香二首
刘子翚（宋代）

瘴海骊龙供素沫，蛮村花露挹清滋。
微参鼻观犹疑似，全在炉烟未发时。
挽分水柳溪何处士二首 其一
方回（元代）

太学师名士，初踰志学年。树萱竭甘旨，肯室擅林泉。

盗踵兵戈起，家并里社全。陈蕃旧悬榻，惜未致斯贤。
杜陵至节后诗有远在剑南思洛阳句予客九江远
董嗣杲（宋代）

杜陵曾吟至后诗，我今客远愁归迟。
蜀中想重洛阳忆，江上亦起钱塘思。
地异心同一今古，风饕雪虐共路岐。
西湖何殊灞桥趣，亟归乘兴无复疑。
钦慈宪肃皇太后挽辞 其二
黄裳（宋代）

相门阴德远，天妹俪周文。还政前期速，求贤内助勤。

仙丹犹访道，金阙已乘云。紫极空回首，虞号惨日曛。
逍遥咏
宋太宗（宋代）

清静真空理，不无解者难。
纵横及见性，廓落智中观。
坦荡归仁德，辛勤久远看。
勿教为逆顺，平地入云端。
白鹤岩
赵与槟（宋代）

六丁开两壁，不知始何年。
是间一崆峒，可为几客延。
我来拂石坐，倾耳听潺湲。
古榕蔽天罅，一瀑穿峡悬。
四时宿雨露，亭午饮虹烟。
神公忽震怒，想将潜蛟鞭。
至今空山惊，莽草连飞泉。
宜调松琴操，更闻铁笛传。
山僧避侬赋，饮溜枕苔眠。
兴怀内讧日，鼎鼎百馀年。
溪山堂次韵
韩元吉（宋代）

溪岸人家高下居，绕溪云树杂烟芜。
故应曲水传佳句，还喜青松入画图。
送靳二守九载考绩之京
谢迁（明代）

海乡翘首望钱清，无计攀辕奈尔行。别驾独贤诸邑颂，斯文相与十年情。

碧波渺渺离怀远，岐路悠悠客感并。超擢有期遥洗耳，于今公道尚分明。
登四彻亭
蔡襄（宋代）

偶尔寻幽上翠微，游人啼鸟似前期。
花间行印露沾纸，山下放衙云满旗。
艳艳舞衣朝日处，飘飘商橹落潮时。
传杯且与乘春酬，身世悠然两自遗。
答仲仪见寄
苏舜钦（宋代）

前岁京都吏议諠，劲弓摧翮两连翩。男儿穷困终归道，世路倾危自有天。

云壑已通尘外意，茅斋仍得日高眠。寄声吾舅无相念，今作江湖九馆仙。
曹仁宪谨荣寿 其二
陈词裕（清代）

仰慕弦歌德可钦，殷殷乐育振儒林。甘棠载咏兴南国，记取冰壶一片心。
大人吟
邵雍（宋代）

天道远，人道迩。
尽人情，合天理。
寒地百姓吟
孟郊（唐代）

无火炙地眠，半夜皆立号。
冷箭何处来，棘针风骚骚。
霜吹破四何，苦痛不可逃。
高堂搥钟饮，到晓闻烹炮。
寒者愿为蛾，烧死彼华膏。
华膏隔仙罗，虚绕千万遭。
到头落地死，踏地为游遨。
游遨者是谁？君子为郁陶！
次韵彦瞻舟次三墩见寄
释道潜（宋代）

雪消幽港涨漪涟，草际晴丝罥细烟。避桨轻鸥翻点点，亚墙脩竹静娟娟。

风流远继东山后，诗句高凌北斗边。何日去寻阳羡路，相携青嶂弄云泉。
六和二首
刘克庄（宋代）

那复熏衣事早朝，杖藜时赴野人招。
谋身不善交韩吕，度世犹堪访贺乔。
杖有百钱寻酒盏，家无一物止诗瓢。
君看莘渭三王佐，何似夷齐万世标。
彦文携玉友见过出示致道小诗因次其韵 其三
赵鼎（宋代）

于世无功懒据鞍，诛茅种竹老空山。不应天与静中趣，自是人容拙者闲。
石城山
史万岁（隋代）

石城门峻谁开辟，更鼓悟闻风落石。界天自岭胜金汤，镇压西南天半壁。
闻查建州陷贼寄钟郎中（谟即查从事也）
徐铉（宋代）

闻道将军轻壮图，螺江城下委犀渠。旌旗零落沉荒服，

簪履萧犀返故居。皓首应全苏武节，故人谁得李陵书。

自怜放逐无长策，空使卢谌泪满裾。
元稹
徐钧（宋代）

元和诗体夙驰声，巧致公台只暂荣。
绿野主人天下望，不应疏外负平生。
为戴起之题猿鸟图
刘基（明代）

巴东之西巫山高，连峰插天关健牢。中有怀陵簸谷之波涛，藤萝杳冥风怒号。

人迹不到神鬼逃，但见野猿沙鸟群相嘈，聱耴百窍摇岩嶅。

此景可闻不可遭，尔何为乎貌以毫毛，嗟哉用心无乃劳。

江盘峡束雷雨昏，崩崖死树缠古根。玄猿抱儿随白猿，长臂婹袅相攀援。

舔睒谲诡趠腾骞，县柯攫石坠且掀。上有满月如赪盆，筼筜桃枝寒自蕃。

嘉实不食凤高翻，但见娥皇女英之泪痕。势穷险尽原野辟，落日乌鸦绕云黑。

荻花茫茫芦叶赤，前飞鸹鸧后凫鹢。潇湘洞庭烟水碧，驺虞鸑鷟无颜色。

还君此画长太息，独立看天泪沾臆。
题义门胡氏华林书院
宋琪（宋代）

贤良肄业文方盛，孝友传家族更豪。
旌表特恩门第贵，御书新赐姓名高。
谋孙有后荣非数，待士无疏众岂劳。
我想华林终未到，只因气概属仙曹。
题齐安新刻雪堂图
周紫芝（宋代）

名驹汗血久不闻，天遣两苏空马群。当时二十出西蜀，已说贾马能过秦。

玉堂词翰不起草，建隆以来能几人。功名后世只忠谠，流落一马常苦辛。

心知才大难为用，小折波涛入嘲弄。偶结江边一把茅，来作黄州十年梦。

劝君慎勿剪柔柯，雪堂杨柳公亲种。扁舟夜入赤壁江，手持杯酒酹周郎。

酒醒月落赋已就，东方欲白天相将。迩来不知谁好事，尽写公诗画图里。

短轴虽在人已亡，空著江波接天起。浮云灭尽名不磨，千古长流似江水。
月潭赠夏友人
顾可适（明代）

明月行中天，寒潭见露白。寓物即成形，一过本无迹。

道人得禅心，即性定真魄。鸢鱼浴天光，湛然随所适。
溪梅初放
张嵲（宋代）

荒山荦确倦征行，溪畔逢梅照眼明。
枝袅霜天寒日薄，影沉碧涧晚流清。
最怜雪后开来瘦，可忍风前落去轻。
却悔折归无可赠，旧游千里但凝情。
净光山四首·茶山堂
徐玑（宋代）

山是朝廷赐，名从古昔傅。
为堂居此地，汲水记前贤。
雨露馀根在，荆榛细蔓缘。
困来求一盏，打坐亦安禅。
和陈推官见赠
魏野（宋代）

白发朱衣好写真，鵷行佐幕异常伦。
勘书几见招闲客，断案常常出罪人。
棠树政声僧说远，苏台实录世传新。
仍知公退无余事。惟祇焚香礼北辰。
和许亢秀才适轩三咏 其二 小池
刘弇（宋代）

吾闻水月故相摄，小水还同大虚量。谁掬银潢下九秋，更想灵槎到天上。
冬夜读吴门沈润生二白词 其二
王以敏（清代）

清镫画舫醉蛾眉，落魄江南笛一枝。绝似当年柳三变，晓风残月酒醒时。
凤凰台
马之纯（宋代）

凤凰不见祇空台，底事台存凤不来。应到缑山还且住，定游阿阁不能回。

江山不改当时旧，宾客何妨尽日陪。待作箫声勾唤处，有时飞舞下云堆。
承惠鳜白鱼蛤蜊仍以佳章见示并深珍感辄依来韵奉和且申致谢之意 其二
文彦博（宋代）

望月怀珠重紫唇，隔墙闻卖已称珍。奁收箧贮承佳惠，深济颓山病酒人。
隋王鼓吹曲 泛水曲
谢朓（南北朝）

玉露沾翠叶。
金凤鸣素枝。
罢游平乐苑。
泛鹢昆明池。
旌旗散容裔。
箫管吹参差。
日晚厌遵渚。
采菱赠清漪。
百年如流水。
寸心宁共知。
辋川集二十首·文杏馆
裴迪（唐代）

迢迢文杏馆，跻攀日已屡。
南岭与北湖，前看复回顾。
途次吴江别高照庵
萨都剌（元代）

适意无南北，相逢江海边。乡关千里外，风雨一灯前。

呼酒吾同醉，论文子独贤。分襟在今日，握手又何年。
送图南
马定国（金朝）

壶觞送客柳亭东，回首三齐落照中。
老去厌陪新客醉，兴来多与古人同。
戍楼藤角垂新绿，山店桎花落细红。
他日诗名满江海，荠堂相见两衰翁。
泊虎头滩下
陆游（宋代）

大舟已泊灯火明，小舟犹行闻橹声。
虎头崔嵬鹿角横，人生实难君勿轻。
厓山吊古
黄在裘（明代）

突兀厓门峙，奔涛昼夜喧。艰危天不祚，仓卒势无援。

海泊千帆入，蛮烟列岛屯。杜鹃啼转切，潸涕吊忠魂。
天寿节同诸寓臣拜于宝林教寺礼毕登槃翠轩分韵得稽字
刘基（明代）

宿雨霁初节，群山绿如洗。流霞绚琳宇，旭日射丹棨。

鸣钟趋梵宫，焚香望天陛。遥遥蜂蚁忱，惓惓葵藿礼。

万年主寿长，百拜臣首稽。竣事陟华轩，敦情属芳醴。

太师祗园英，聪明实神启。诸公俱俊髦，文藻压班祢。

肃雍周簠簋，古怪夏追蠡。鹿鸣歌苹蒿，鱼丽咏鲂鳢。

剑气星有辉，珠光海无底。嘉会非寻常，令德更岂弟。

澄心映空旷，涤虑俯清泚。看竹风泠泠，折花露泥泥。

纡徐睇溟瀼，缅邈想淮济。巍巍世皇业，乔岳深根柢。

螳螂亢齐斧，碎首堪立徯。农郊卜甘岁，巳喜先抽荠。

层楼盼北极，祥光应周髀。中山致曲檗，东吴来秫米。

宴酺定有期，玉釭浮盎醍。
楚僧广极由吴度岭访憨公作此赠之
欧必元（明代）

尼珠宁得久沉冥，一衲南来杖屦停。派自黄梅知己接，论留白马可谁听。

惊鸥海上频飞渡，瘗鹤亭中更勒铭。茆管独推慈氏笔，为余重写贝多经。
送杨山人归嵩山
李白（唐代）

我有万古宅，嵩阳玉女峰。
长留一片月，挂在东溪松。
尔去掇仙草，菖蒲花紫茸。
岁晚或相访，青天骑白龙。
偈颂一百二十三首
释崇岳（宋代）

梵志翻著袜，摩耶生悉达。
声迹不相干，今朝四月八。
李堡野望
梅文明（清代）

塞外西风飒飒鸣，乱山堆里豁双睛。炊烟直向云边出，落日遥双水际明。

人倚岸腰牵马饮，妇归驴背襁儿行。万家灯火疏疏上，暮霭苍然到蔚城。
霅钱太学懋谷过访奉赠余懋谷年家子也
胡应麟（明代）

奕叶风流大雅堂，飞扬才藻敌文房。青鞋遍踏吴山下，皂帽频攲越水傍。

赋就长杨迷国艳，栽成丛桂发天香。东南彩笔钱郎旧，名士今谁列雁行。
问梅
宋伯仁（宋代）

痴风衮衮送寒来，竹裹人家总未开。
唯有老岩心事苦，瘦筇敲雪问梅腮。
和辅先入昊天观星瞻
杨炯（唐代）

遁甲爰皇里，星占太乙宫。天门开奕奕，佳气郁葱葱。

碧落三乾开，黄图四海中。邑居环若水，城阙抵新丰。

玉槛昆仑侧，金枢地轴东。上真朝北斗，元始咏南风。

汉君祠五帝，淮王礼八公。道书编竹简，灵液灌梧桐。

草茂琼阶绿，花繁宝树红。石楼纷似画，地镜淼如空。

桑海年应积，桃源路不穷。黄轩若有问，三月住崆峒。
九日同诸子登朝汉台
区怀年（明代）

萸花香趁客愁开，十里青帘醵酒来。晴树远山分极目，短筇衰发对衔杯。

江门雁字迎霜落，城路砧声向晚催。何处风烟堪寄傲，秋光空满越王台。
夏日三首 其一
释德洪（宋代）

鸟啼不妨意寂，日长但觉身閒。扫地要延遗照，掩扉推出青山。
通州雨夜寄孙中叔
郑獬（宋代）

黑雨喷薄阴云驱，昏林号风秋声粗。
海气熏煮怒不泄，彭彭十月推雷车。
湿衣悯默瞠无睡，起对樽酒谁为娱。
此心岂复有双羽，一夜飞去不可拘。
昔与子同入京师，借屋共寄西城庐。
爱我议论有可采，携草就我夸染濡。
炼出五色补天漏，拈笔蘸墨纵横涂。
子云朋友当如是，脱然意快如狞驹。
京师天子之所宅，楼殿堆叠骑天衢。
瓦光流碧滑欲走，缋画颠倒横相舁。
东风薰浓一千里，黄蜂蝴蝶飞蘧蘧。
高楼张旗闹煮酒，沉香满榼金真珠。
玉盆一饮醉不醒，落花满衫行相扶。
未几子去游西洛，嗟我出门独骑驴。
晚落尘埃两袖泪，望子不见风吹裾。
三月殿前试不中，青冥失计游五湖。
抚剑东南看沧海，大江正值秋风初。
我疑海神怒天热，直欲上薄东日乌。
乾坤顿撼壮人意，揭竿便欲寻狂奴。
九月归来已霜蚤，肥膏紫蟹溶金酥。
南窗灯火夜可喜，箧中卷册聊铺舒。
读倦抱膝一吐气，契阔各在天一隅。
相别於今二百日，飞雁南来无北书。
游从欢喜似旧否，洛下为学安稳无。
虽然贫窘少倚赖，空肠慎勿多悲吁。
圣贤独立以待用，提出日月还唐虞。
天地当中贯一柱，孟子所谓大丈夫。
躁儿跳跃不足数，插翅强欲飞蟾蜍。
纵子不遇乃至死，勉之学为荀杨徒。
赠勤师
蔡襄（宋代）

勤为浮屠人，形类心不偶。
独负山林栖，远犯风尘走。
如闻大众居，乃是贤豪薮。
专意学文章，韩编不离手。
退之所尚者，岂以言深厚。
径驰周孔域，不为杂说诱。
大凡民之生，虫豸均一丑。
圣人酌中道，君臣与夫妇。
饮食若衣冠，事行而易守。
不喜释老言，诋斥遭诬负。
子今读其书，无乃相纷纠。
学本勿学末，何为恤众口。
游宜山北岭 其二
叶祯（明代）

无奈潇条景物殊，晚来閒步北山隅。忧民自觉身羸瘦，且把层崖作杖扶。
戊申秋暮过扬州吊南园兄
陈石麟（清代）

江风送客晚萧萧，月冷芜城第几桥。曾是白头漂泊地，梦回重听广陵潮。
呈习斋先生 其一
王源（清代）

离迷禾黍向南村，惭愧担簦五柳门。十载低颜随燕雀，半生孤柳横乾坤。

先生有道青云上，今日从游皂帽尊。虞夏高歌人未老，无边风雨正黄昏。
游山
鲍溶（唐代）

白道行深云，云高路弥细。时时天上客，遗路人间世。

烟花最深处，井臼得空刺。天寒鹤巢林，石长泉脉闭。

神化万灵集，心期一朝契。不见金板书，谁知阮家裔。

终期太古人，问取松柏岁。
望赫曦台
王守仁（明代）

隔江岳麓悬情久，雷雨潇湘日夜来。
安得轻风扫微霭，振衣直上赫曦台。
寄同年陆给事
华察（明代）

著书经岁掩蓬扉，江左才名重陆机。
宅近寒塘黄叶满，窗开远岫白云飞。
山中春草轻朱绶，梦里晨钟隔琐闱。
自惜蛮荒投窜后，至今朝省谏书稀。
次韵东厅韩侍郎斋居晚兴
王安石（宋代）

斋禁虽严异太常，萧然高卧意何长。
烟含欲暝宫庭紫，日映新秋省闼黄。
壮节易摧行踽踽，华年相忠去堂堂。
追攀坐叹风尘隔，空听钧天梦帝乡。
送程步虞监税
李流谦（宋代）

吾来真漫尔，识面喜周旋。
两月连墙住，孤帆别袂牵。
人生同宇宙，官学各风烟。
把酒知何日，临流一惘然。
岳麓寺
赵汝谠（宋代）

霁景映苍麓，岚光泛层峦。清和惬幽步，窈缭穷遐观。

偶与文会俱，未觉心赏阑。一窗奥明具，万象高下宽。

城郭隐沙际，庙宫见林端。引涧日流厨，取泉时出山。

摩挲云杉去，惆怅烟竹寒。嘤鸣感伐木，肥遁思考槃。

邹公有荒台，百世名不刊。悠悠湘波去，使我空长叹。
鹳攫鹊雏鹰党翻然来救
徐渭（明代）

水鸟修其胫，插彼茄菰泽。俛咮啄虾鱼，深不下三尺。

况乃嗉中仓，可内寸鳞百。江海饶此州，何往不充噱。

雄鹊知乳雌，作室高树末。三月始罢斤，是予亲所炙。

长胫一何饕，掠雏剽其宅。叔仲两三头，自窜宁顾伯。

顾鹊翁与母，叫噪徒额额。苍鹰等路人，与鹊少平日。

不作乡邻看，被缨救其格。特恐李阳拳，难齑鸣垤额。

盛邀爽鸠雄，并是夷门客。朱亥袖铁锥，侯嬴出奇略。

左右信陵军，一举解赵壁。五国破大秦，九合成小白。

义高诚足怜，多算亦何硕。磔虺黑柏颠，独奋少掎角。

犹烦拾遗歌，不朽侠徒迹。三复鸱鸮诗，白日为侬黑。
戏简朱公武刘邦直田子平五首
黄庭坚（宋代）

朱公趋朝瘦至骨，归来豪健踞胡床。
日看省曹阍者面，何如田家侍儿妆。
奉和王相公秋日戏赠元校书
钱起（唐代）

才妙心仍远，名疏迹可追。清秋闻礼暇，新雨到山时。

胜事唯愁尽，幽寻不厌迟。弄云怜鹤去，隔水许僧期。

贤相敦高躅，雕龙忆所思。芙蓉洗清露，愿比谢公诗。
长相思
彭孙婧（清代）

漏沉沉。睡沉沉。相思欲寄断肠吟。寂寞暗伤心。

卧松阴。伴花阴。扫石焚香理素琴。花间月满林。
酬魏三十七
李群玉（唐代）

静里寒香触思初，开缄忽见二琼琚。

一吟丽可风流极，没得弘文李校书。
赞雁塔晓钟
赖世隆（明代）

早鸡声里听钟鸣，映起当年野老情。林外月斜敲正急，山中露冷韵偏清。

客船夜泊愁惊梦，官署辰衙喜报晴。我有新诗寄僧壁，纱笼却笑宋人赓。
玉冈黔国地种竹
何景明（明代）

玉冈一精舍，五华东南首。崔嵬瞰城郭，旷缅开林阜。

球琳美梁瞰，筱荡卑扬亩。峥嵘将军第，潇洒文儒囿。

霜凝戟门寒，日上铃阁昼。褰帷散琴书，缓带接宾友。

风林清夏簟，云石静秋牖。参差万琅玕，照耀双琼玖。

连城价自高，倾国貌俱丑。缪倚惭芜葭，先凋谢蒲柳。

上公勋不忘，君子名讵朽。蛮夷钦镇静，风俗化温厚。

比德亮无瑕，抱饰诚可久。圭璋寡雕琢，瑚琏重典守。

至宝天所悭，珍产地非偶。阆颠神仙宅，瑶水蛟龙薮。

安知王母觞，复为周王寿。献从万里馀，种已千年后。

灵秀萃于兹，积累固所有。乐只邦家光，斯韵播人口。
秦西巴纵麑
吕不韦 撰（先秦）

孟孙猎而得麑，使秦西巴持归烹之。麑母随之而啼，秦西巴弗忍，纵而与之。孟孙归，求麑安在。秦西巴对曰:“其母随而啼，臣诚弗忍，窃纵而予之。”孟孙怒，逐秦西巴。居一年，取以为子傅。左右曰：“秦西巴有罪于君，今以为子傅，何也？”孟孙曰：“夫一麑不忍，又何况于人乎？”
赋得鲜云垂薄阴
刘才邵（宋代）

轻云初出岫，散漫本无心。鄣日呈鲜彩，垂天结薄阴。

浮空诚可玩，著地影非深。笼水难藏渚，依山岂暗林。

谁言聊晻霭，远势已侵寻。不羡西郊密，终期为作霖。
延福寺
李彭（宋代）

寻尽云山发兴多，稍知兰若在岩阿。不以姬姜弃憔悴，杖藜聊复一来过。
题简斋
陈与义（宋代）

我窗三尺余，可以阅晦明。
北省虽巨丽，无此风竹声。
不着散花女，而况使鬼兄。
世间多歧路，居士绳床平。
未知阮遥集，几屐了平生。
领军一屋鞋，千载笑绝缨。
槐阴自入户，知我喜新晴。
觅句方未了，简斋真虚名。
送仲嘉弟东归赴湖州长兴尉
程公许（宋代）

乔松天与岁寒节，直从拱把禁霜雪。
如君生小乐真筌，众说咻霜莫能夺。
青春闭合蛾眉怨，永日啖茹庖烟绝。
交朋劝止秆尔为，我亦无言可说。
老亲坐堂眉不开，姑请聊向人间来。
人间可欲如涕吃得唾，此心久已同寒灰。
太虚浮云漫尘点，明镜过景常往回。
宰官士等人耳，舍喧取静非兼该。
知君心量已超越，去尽障塞真奇哉。
王城蜗屋欣再睹，烛尽鸦啼夜深语。
云从投足窥吏曹，始知敝屣人争耻。
长兴风物吾所羡，朝怒气扁舟晚嗖县。
霜刃割鱼慎莫尝，唯有青铜可照面。
我行作吏三十秋，日暮不归鸟飞倦。
临分欲效昔人言，畏子机锋如闪电。
出门挥手即江湖，猛利应无儿女恋。
茜水道中
顾逢（宋代）

半世客孤篷，惊心景不同。
路危人自恐，港涩橹无功。
折树龙眠水，长桥虹跨空。
潮来通海道，争趁一帆风。
随州
邢恕（宋代）

荆楚西南地，清明咫尺天。
远山犹带雪，高柳已藏烟。
偈二首 其二
释慧琳（宋代）

一即多，多即一，毗卢顶上明如日。也无一，也无多，现成公案没殽讹。

拈起旧来毡拍板，明时共唱太平歌。
挽徐居士二首
金履祥（宋代）

昔年涝旱苦频仍，南北郊关自越秦。
东浙于时犹道殣，严邦此越况山民。
能回涸辙西江水，顿起翳桑寒谷春。
神理因推居上坐，压他持秉剖符人。
留别
黄大临（宋代）

桄榔笋白映玉箸，椰子酒清宜具觞。市井衣裘半夷夏，阴晴朝暮变炎凉。

莫推月色共千里，不寄江南书一行。无赖笳声上云汉，晓来偏绕九回肠。
徐仲晦以尚书郎召
刘克庄（宋代）

进立乎朝多惮黯，谊形于色欲烹桑。
瞻前昔遍参诸老，殿后今留遗嗣皇。
主圣方当亲上辇，时清未可梦凝香。
蒲轮定以何时发，耄瞎难占紫气祥。
送陈天予大监同年使闽
范成大（宋代）

春关十载记英游，蚤喜时才近采旒。
夷路著鞭方逸驾，急流回首忽扁舟。
云霄正稳君犹去，尘土无边我合休。
问讯後车容客否？茶山荔浦看南州。
和梁玉立大司马秋怀
张念圣（清代）

萧瑟复萧瑟，天如示我愁。伤心聊对酒，善病况逢秋。

荣落花经根，因循雪近头。清晖昨日满，今夜又如钩。
禅人并化主写真求赞
释正觉（宋代）

赤肉凿窍，乾骨裹皮。
自然无我，你道是谁。
双瞳秋点点，两鬓雪丝丝。
筇倚床头不去诸方行脚，口挂壁上欲学古人住持。
渊默有句，真得无师。
崖蜂春採薝蔔华，海鸟梦卧珊瑚枝。
忆李白
辛弃疾（宋代）

当年宫殿赋昭阳，岂信人间过夜郎。
明月入江依旧好，青山埋骨至今香。
不寻饭颗山头伴，却趁汨罗江上狂。
定要骑鲸归汗漫，故来濯足戏沧浪。
锦云轩为何挥使赋
卞荣（明代）

朝入锦云轩，莫作锦云梦。
梦中满袖扑红香，艳妆醉压阑干重。
酒杯如海和云吸，箫鼓声喧令行急。
觉来但见胆瓶梅，冷风吹帘雪花湿。
喜清远兄至以齐已诗长忆旧山日与君同聚沙十字为韵 其二
释宗泐（明代）

因乱阻殊邦，及见消往忆。始爱道貌清，复惊鬓毛白。

论新无少驩，话旧有深恻。坐久忽忘言，芳梅照寒席。
一笑山房同田夫西郊两先生夜坐
茹纶常（清代）

白雁横空夜气凄，骚人坐遍小轩西。王名可冠杨卢骆，任笔能高晋宋齐。

四壁残镫虫语急，一帘清露月华低。谈诗更出奚囊句，香茗频倾共品题。
宿扬州
蔡襄（宋代）

瓜洲堰埭阻行桡，更等江头后信潮。独背残灯数归路，风传寒柝夜迢迢。
度芙蓉岭
洪迈（宋代）

幽泉端为谁，放溜杂琴筑。
山深春未老，泛泛乱蕊馥。
娟娟菖蒲春，可玩不可触。
灵根盘翠崖，老作蛙蚓蹙。
褰裳踏下流，濯此尘土足。
何当饵香节，净冼心眼肉。
余功到方书，万卷不再读。
晚岁穷名山，灵苗纵穿斸。
示湛雨
陈献章（明代）

有学无学，有觉无觉。千金一瓢，万金一诺。于维圣训，先难后获。

天命流行，真机活泼。水到渠成，鸢飞鱼跃。得山莫杖，临济莫渴。

万化自然，太虚何说。绣罗一方，金针谁掇。
次韵虞永康谢余过沧江
魏了翁（宋代）

雨余云簇数峰奇，公子江头客款扉。
白舫青帘乱平渺，黄鸡浊酒话清微。
稻畦千顷睟生色，竹日一川摇静晖。
坐久东山初月上，恍疑赤壁旧时矶。
山行逢故人坟
王恭（明代）

系马荒林下，萧条对古坟。伤心逢断碣，挥泪读遗文。

宿草今谁泣，清𤠔不可闻。空馀三尺剑，落日挂楸枌。
周祀五帝歌 配帝舞
庾信（南北朝）

帝出于震。
苍德于神。
其明在日。
其位居春。
劳以定国。
功以施人。
言从配祀。
近取诸身。
花光十梅 正偏自在
释师范（宋代）

花合花开有正偏，不完全处却完全。要知根蒂从何得，多见生埋洞水边。
小梅花曲
项安世（宋代）

花如郁李枝如柳，小桃起得梅花后。
柔柔冉冉不禁风，密密排排浑是绣。
长瓶绿水短窗前，病客相依伴昼眠。
梦跨玉骢花畔去，黄花络脑紫籐鞭。
世言梅见外于离骚海棠不取于子美未有为解嘲者因作二绝 其二
艾性夫（元代）

态浓意远骨肌匀，睡起精神萃太真。不用分明更题品，诗翁已自为传神。
西池应诏赋诗
刘毅（魏晋）

六国多雄士，正始出风流。
夜行船·曲水溅裙三
王嵎（宋代）

曲水溅裙三月二。马如龙、钿车如水。风飏游丝，日烘晴昼，人共海棠俱醉。客里光阴难可意。扫芳尘、旧游谁记。午梦醒来，小窗人静，春在卖花声里。
张公洞
胡宿（宋代）

一室是仙乡，深岩石燕翔。隔云青瑟转，拂水紫芝香。

滴露惊神冷，灵襟彻顶凉。浮云应不远，衣袂好相将。
鄮山道中答印上人游乳窦
释绍嵩（宋代）

鸦啼古木乱云深，地带河声足水禽。
檐雨滴秋残旅梦，夜堂羽水发禅心。
五年乳窦峰前路，十里尘媒溪上林。
满目云山俱是乐，故人携客作幽寻。
自曹南至阳翟追怀江上旧游呈叔弟
吕本中（宋代）

醉别白沙江上亭，晚蝉高树各秋声。
风乘小艇凫鹥进，雨历疏檐环佩鸣。
家事不随王事了，新愁常接旧愁生。
只今疲病嫌鞍马，十日同居眼暂明。
登古吹台 其二
刘大受（清代）

抠衣蹑层台，游心肆远瞩。阡陌递回亘，川原洞相属。

旷野黄尘飞，白日淡无旭。闭关伏空案，生事常碌碌。

凭高一瞻眺，始觉羁意足。寒云何层层，中有南飞鹄。

安得附书去，道我心中曲。顾影忽不见，观望空踯躅。
人心吟
柴元彪（宋代）

长江万顷深，风静波自止。
人心僅一寸，日夜风波起。
桑田倏沧海，汩没势未已。
安得今人心，常如古井水。
登栖云寺怀原无极上人
刘涣（宋代）

寻幽蹑危磴，步尽得兰若。层云荡胸起，飞瀑当面泻。

秋色杖屦外，夕照峰峦下。寂寂白云窗，不见安禅者。
青金翅
贾似道（宋代）

麻头青项翅如金，肉腿如同银打成。
牙钳更生如漆黑，赢尽诸人匣内金。
巴陵早秋，寄荆州崔司马、吏部阎功曹舍人
贾至（唐代）

谪居潇湘渚，再见洞庭秋。极目连江汉，西南浸斗牛。

滔滔荡云梦，澹澹摇巴丘。旷如临渤澥，窅疑造瀛洲。

君山丽中波，苍翠长夜浮。帝子去永久，楚词尚悲秋。

我同长沙行，时事加百忧。登高望旧国，胡马满东周。

宛叶遍蓬蒿，樊邓无良畴。独攀青枫树，泪洒沧江流。

故人西掖寮，同扈岐阳蒐.差池尽三黜，蹭蹬各南州。

相去虽地接，不得从之游。耿耿云阳台，迢迢王粲楼。

跂予暮霞里，谁谓无轻舟。
同鲁直文潜饮刑部杜君章家次封丘杜观仲韵
晁补之（宋代）

廷尉风流才绝尘，最怜高髻歌阳春。
两鬟亦解倚瑟语，催送花阳红袖舞。
黄张翰墨海内名，席上生风清夏宇。
封丘自倚笔势豪，不怕当筵赋鹦鹉。
对酒含情古所怜，乐事几时如过雨。
阮公炉边不拟归，陆郎班骓无用嘶。
长灯照出帘幙外，缺月堕落藩墙西。
斗酒双鱼何足贵，李侯气许山东吏。
正须新面杂青槐，千里紫蒪江上来。
长船刻玉流霞动，快引不须帆橹送。
自作新词碧牡丹，箸击杯翻钗坠凤。
芍药佳名闻昔人，满插不辞归帽重。
倒床任作鼻鸣雷，屋上啼乌还唤梦。
醉题沈子明壁
白居易（唐代）

不爱君池东十丛菊，不爱君池南万竿竹。爱君帘下唱歌人，

色似芙蓉声似玉。我有阳关君未闻，若闻亦应愁杀君。
谢秦桧
郑昌龄（宋代）

先生傲睨醉觞旁，不觉滂沱入醉乡。
来诗恐是醉中语，使我大笑讥荒唐。
游壶山绝顶呈同游诸友
陈宓（宋代）

壶山相对自童儿，五十分能蟹井窥。
寄语诸君休惮险，更须脚力验它时。
陈清叔晚菊
赵文（宋代）

物生何用出世早，春风红紫今枯槁。
东篱潇洒一枝秋，向来埋没不如草。
人生涉世亦如此，风雪林中要耐老。
陈君臞然一寒素，清绝谁如叔也好。
十年竟被先畴役，大袖高冠反颠倒。
黄金白璧尽辞去，独与寒花澹相保。
问君对菊何所得，租藉半空诗富藁。
百年芳臭终不歇，一时泯灭岂足道。
君不见渊明对菊无一钱，千古诗名塞穹昊。
縠溪滩行
祖之望（清代）

吾州建溪滩，怒石立巨浪。浙溪杂砂碛，小波微激荡。

艑郎太章皇，操橹不敢唱。男妇纷叫嚣，栗如赴敌状。

来船误当冲，去船急扼吭。水石声相仇，陆行须奡荡。

当其偪仄时，篙师怒相向。得失尺寸间，谁复知礼让。

我愿挽颓波，万斛得通畅。来去任自然，樵风轻五两。
奉和七夕侍宴两仪殿应制
杜审言（唐代）

一年衔别怨，七夕始言归。敛泪开星靥，微步动云衣。

天回兔欲落，河旷鹊停飞。那堪尽此夜，复往弄残机。
黎人二首 其二
李光（宋代）

桄榔林里便为家，白首那曾识使华。莫说蛮村与黎洞，郡人观睹亦咨嗟。
送汪小珊归省 其二
潘曾玮（清代）

少年不可恃，千载何悠悠。曜灵常西驰，逝川但东流。

阳春方骀荡，倏焉凌素秋。人生在一世，譬若江上鸥。

亮无松乔寿，不死非可求。达者垂大观，卒岁且优游。

忧伤以终老，无乃拙身谋。永言难尽意，别泪忍复收。

行矣各自爱，相期励前修。
塞下曲·其六
戎昱（唐代）

北风凋白草，胡马日骎骎。
夜后戍楼月，秋来边将心。
铁衣霜露重，战马岁年深。
自有卢龙塞，烟尘飞至今。
义井
郑文康（明代）

凿地得清泉，泉香甘若醴。入口齿牙寒，烦蒸净如洗。

百转辘轳声，主恩深到底。
香炉山
郑鉴（宋代）

峙立交辉紫翠间，疏帘半卷镇长閒。
神仙似有祈年术，一缕青烟起博山。
见海门韩宰
释元肇（宋代）

心远遥知地自偏，杖藜随处有云泉。朝来原上一犁雨，春到淮南二月天。

短短菰蒲初弄水，依依杨柳欲摇烟。渊明自是无为者，能使懦夫怀凛然。
追和晦庵先生十梅韵 其十 落梅
艾性夫（元代）

东风捲晴雪，山意颇空寂。扫花归作饭，豫当调鼎实。
和何仲默游灵济宫韵
熊卓（明代）

乍识花源路，潇然世外居。
玉坛秋雨冷，紫阁昼阴虚。
餐玉传奇诀，抄方检异书。
却怜城市客，羁束未能疏。
禅人并化主写真求赞
释正觉（宋代）

岁寒之容，高岩雪松。
清白之胸，冷月霜钟。
种田博饭，地藏之春农；明镜非台，
黄梅之夜舂。百草头上闲和尚，
而今何处不相逢。
送友人进相入京
萨都剌（元代）

绿发参军门不出，黄岩老叟肯相过。九重玉食常年进，千里金相细马驮。

绿水青山南郡远，毳袍貂帽北风多。同年若问侬消息，为说愁来无奈何。
如梦令 其二
白居易（唐代）

落月西窗惊起，好个匆匆些子。鬒鬓亸轻松，凝了一双秋水。

告你，告你，休向人间整理。
宇文枢密挽诗
魏了翁（宋代）

人物眇然甚，天胡不憗公。
北风鸣槭槭，西火乱蓬蓬。
襄鄂谁专阃，江淮孰总戎。
是应当馈叹，曩日镇江功。
又和馆西迎驾
韩维（宋代）

宫树烟开敞禁扉，儒冠罗立望天威。
霜清广殿鸣鞘肃，日上觚天翠盖飞。
玉勒帊鞍经在御，锦衣腰剑士成围。
暂来直舍支颐坐，却听箫韶辇路归。
再至史局
范镇（宋代）

史局逾年别，重来已涕零。朱书未绝笔，又欲汗新青。
次韵江西李相君七咏 其三 橘亭
刘一止（宋代）

种橘洲边何似好，离离丹实斗鲜新。千头岂为封侯比，留得芳香噀后人。
偶题三首 其一
王禹称（宋代）

贾谊因才逐，桓谭以谶疏。古今常似此，吾道竟何如。
倒叠韵酬槐庭，兼简沧玉
林朝崧（清代）

耕馀有兴即看山，野老招邀每醉还。散发经旬无奈懒，著书积醉不如闲。

诗情画意花三径，琴韵棋声屋数间。闻道羊求欲相访，几回煮茗候柴关。
威仪辞
原妙（宋代）

山中坐。静看落花堕。问何为，待结团＊果。
省直书事
姚合（唐代）

默默沧江老，官分右掖荣。立朝班近殿，奏直上知名。

晓雾和香班，晴楼下乐声。蜀笺金屑腻，月兔笔毫精。

禁树霏烟覆，宫墙瑞草生。露盘秋更出，玉漏昼还清。

碧藓无尘染，寒蝉似鸟鸣。竹深云自宿，天近日先明。

孱懦难封诏，疏愚但掷觥。素餐终日足，宁免众人轻。
铅山道中怀故兴化令贾元放故郁林教授贾季承
赵蕃（宋代）

驶雨更冷风，长松十里中。
欲吟吟不尽，将语语谁同。
赋鵩人安在，骖羸我欲穷。
枕流还泊泊，幽梦恐难通。
渔家傲·德修真年七十
王哲（金朝）

德修真年七十。从鹤发童颜出。上灵泉流得急。如密。尸去尽肠充实。道穿虚同入室。令铅汞成丹粒。便逍遥尤静谧。休诣。人常与神仙集。
寒夜曲
许孟昭（清代）

金剪生寒夜漏长，玉人纤手懒缝裳。素娥偏耐秋光冷，来照鸳鸯瓦上霜。
蝶恋花·可煞潼人真慕顾
魏了翁（宋代）

可煞潼人真慕顾。接得官时，只道来何暮。岁岁何曾摏得住。遂人又见迎将去。谩自儿曹相尔汝。心事同时，千里元相梧。况是棠阴随处处。秋江夜月春空雾。
散发
陈与义（宋代）

百年如寄亦何为，散发清狂未足非。
南涧题诗风满面，东桥行药露霑衣。
松花照夏山无暑，桂树留人吾岂归。
藜杖不当轩盖用，稳扶居士莫相违。
句
陈晔（宋代）

古驿森慈行，莲城挺义松。
破虏凯歌二十四首
周麟之（宋代）

胡人不识九车船，笑理轻舠狎大川。
莫道老胡曾得济，犹传折箭誓青天。
送蔡子骧用蔡子骏韵
秦观（宋代）

越绝山川远相属，万壑千岩抱青绿。
卧龙一峰称是奇，遶趾清漪如带束。
镜水春生鶂尾衔，稽山日暮猿声续。
三休上与蓬莱接，登眺使人遗宠辱。
我昔东游观禹穴，痛饮狂歌得所欲。
上天何曾有官府，鸾凤日日遭鞭扑。
僧坊画壁阅几遍，神妙难忘独金粟。
华胥梦断已十年，又见春风煮饧粥。
苎罗若耶固依旧，可怜云月谁追逐。
故人淡泊出天性，鹪鹩巢林一枝足。
不肯弦歌甘筦库，还同市门隐梅福。
惟应用下小丛歌，尚有哀音传旧俗。
五祖演禅师真赞
黄庭坚（宋代）

问道白云端，蹋著自家底。
无心万事禅，一月千江水。
路逢摩登伽，石上漫浇水。
赤土画簸箕，也有第一义。
谁言川藞磋，具相三十二。
盂兰竹枝词 其三
彭廷选（清代）

遍召群神到海东，不知香火普天同。灵旗来往当神速，未必停洋待顺风。
戒事魔十诗
李兼（唐代）

肉味鱼腥吃不妨，随宜茶饭守家常。
朝昏但莫为诸恶，底用金垆爇乳香。
怀方壶高士
成廷圭（元代）

尘湖山下足烟霞，羡尔方壶道士家。雨后放龙耕绿野，日中呼犬试丹砂。

琼林一路芝如草，碧涧千年竹有花。正欲相陪此深隐，半盂分我饭胡麻。
慈溪龙虎轩偶成
吕祖俭（宋代）

年来世路转蹉跎，正大中庸论愈多。
出本无心归亦好，何须胸次自干戈。
郊行偶成
宋庆之（宋代）

野水连天阔，孤舟尽日閒。
会须风雨过，一济谅非难。
自诸暨抵剡
潘阆（宋代）

莫叹尘泥汩，且图山水游。
双峰天姥翠，一舸剡溪秋。
不见戴安道，有怀王子猷。
西风无限意，尽属钓鱼舟。
摘得新 月渐残
吴绮（清代）

月渐残，花阴压玉栏。灯前金屈戌，小屏山。山外有人频入梦，未曾还。
琉球竹枝词 其六
林麟焻（清代）

庙门斜映虹桥路，海鸟高巢古柏枝。自是岛夷知向学，三间瓦屋祀宣尼。
寄题希元承诏堂希元惠诗因次其韵
冯山（宋代）

鸑鷟峰前旧隐亭，仙翁曾此被弓旌。云山每恨未能到，松桂向弓如有情。

共把清尊惭北海，更听馀论学南荣。何须酩酊为真赏，归袖琼瑰已自盈。
种柳戏题
柳宗元（唐代）

柳州柳刺史，种柳柳江边。
谈笑为故事，推移成昔年。
垂阴当覆地，耸干会参天。
好作思人树，惭无惠化传。
初晴策杖东郊作
王世贞（明代）

二月行欲尽，寒阴始微蠲。今朝策藜杖，行散步郊原。

何不命浊策，亭午自醺然。柔绿犹未匀，枯蘖乃望妍。

造物不自功，偶然成后先。但使受嘘拂，迟莫亦何言。
渔家傲 其五 夜饮木芙蓉下
周紫芝（宋代）

月黑天寒花欲睡。移灯影落清尊里。唤醒妖红明晚翠。

如有意。嫣然一笑知谁会。

露湿柔柯红压地。羞容似替人垂泪。著意西风吹不起。

空绕砌。明年花共谁同醉。
新合柏子香因诵皮日休坐久重焚柏子香辄以其
晁说之（宋代）

柏子香清谁喜闻，五言句法更清芬。
病仍春困坐难久，遣向吟窗起暮云。
同周将军入龙湫访白云与云外二高僧不可得
皇甫汸（明代）

云林路断信溪声，天柱峰前落照明。刁斗响山泉尽沸，旌旗渡谷鸟还惊。

却怜细柳营中骑，亦向莲花社里行。无著天亲那可见，独令摩诘坐含情。
禅人发心丐席求颂
释正觉（宋代）

万指相从作正观，出求卧席著蒲团。
恬处敛雨野云薄，湛若磨风秋水寒。
卷去犹知鼻头痛，坐来方信髑髅乾。
芦花明月阿谁事，人在江湖把钓竿。
颂证道歌·证道歌
释印肃（宋代）

一性如来体自同，声闻执相有西东。
忽然撞出来时路，九万鹏程顷刻通。
冯当世生日 其一
刘攽（宋代）

申甫维崧岳，东方本岁星。旧书容尽信，成事况亲聆。

南纪浮江汉，青炜变顼冥。气和方毓粹，地胜已储灵。

德宇何寥廓，斯文实典刑。龙驹来汗血，霜刃脱青萍。

智略联三捷，规模壮六经。羽翰惊海运，辰象属天扃。

回首烟霄近，横云汉阁青。河图开秘奥，龙节付仪形。

万里风声肃，三年楚俗宁。里氓羞螮蝀，乡校谨螟蛉。

圣主思霖雨，群生望大庭。指期调鼎实，洗眼颂椿龄。

授易尝占晋，论诗窃次駉。莫言狂简士，足记景钟铭。
舟行（江州路上作）
白居易（唐代）

帆影日渐高，闲眠犹未起。起问鼓枻人，已行三十里。

船头有行灶，炊稻烹红鲤。饱食起婆娑，盥漱秋江水。

平生沧浪意，一旦来游此。何况不失家，舟中载妻子。
悼阿驹七首
刘克庄（宋代）

眼有玄花因悼亡，观书对客两茫洋。
情知泪是衰翁血，更为童乌滴数行。
留别四首 其二
唐彦谦（唐代）

野花红滴滴，江燕语喃喃。鼓吹翻新调，都亭酒正酣。
偶成
何乃莹（清代）

抛书午梦凉，竹翠侵纱幕。深院悄无声，白莲自开落。
驾海仙坛
李孙宸（明代）

环海丹邱镇上头，七闽佳气望中收。蜃楼晴挟千峰出，鳌柱雄争万壑流。

鞭石欲看天际日，乘槎应趁海门秋。白云东去三山近，矫首骖鸾事可求。
君向潇湘我向秦
徐积（宋代）

我望秦关方整驾，子如湘水欲登舟。马嘶山坞谁家宿，缆系江枫何处留。

垄上耕随残月去，日边帆带落霞收。灞陵古恨骚人意，歌向樽前不易酬。
龚彦承观轩
吕本中（宋代）

爱山不能归，常恐山怪责。终岁在行役，感动头已白。

高秋强僮仆，路过龚掾宅。蒙君开南轩，除我眼界窄。

白波绕青嶂，彷佛见颜色。江上飞来峰，却立对君侧。

萧萧蒲苇丛，不受尘土隔。知君有奇趣，笑我常偪仄。

人生无穷已，得一乃愿百。床头贮美酒，窗下著好客。

请公但默然，岁晚当有获。
李道士惠诗次韵二首 其二
张守（宋代）

秋空目断白云飞，过隙奔驹激箭驰。爱日王符空著论，悲秋宋箭漫徵词。

问天拟决行藏计，择地犹难喜惧时。负郭傥容供旨味，穷年衡宇足栖迟。
次韵李季章参政哭其夫人
陆游（宋代）

飞盖传呼入省门，依然残梦浣花村。
遥知最是伤心处，衫袂犹沾扫黛痕。
梦人问著书
欧大任（明代）

十二经翻藏室日，五千言著出关年。老夫白首无文字，不是西来第几传。
夏日偕张洪阳殿读憩龙华寺寺在苑北湖上
于慎行（明代）

同过湖上寺，伏日坐清凉。云水浮仙阙，松杉荫讲堂。

雨归莲叶净，风起稻花香。小借支公榻，人天午梦长。
新安驿
陆游（宋代）

孤驿荒山与虎邻，更堪风雪暗南津！羁游如此真无策，独立凄然默怆神。
木盎汲江人起早，银钗簇髻女妆新。
蛮风弊恶蛟龙横，未敢全夸见在身。
晚归寄无咎二首 其二
张耒（宋代）

屋东云移山，屋西日半壁。馀天一剑清，远雨万丝白。

官事痴可了，未遭官长责。惟应晁夫子，不可别顷刻。
送王懋伦佥事进表还四川提学
程敏政（明代）

雨露恩通万里天，喜随群牧上尧年。文章旧业馀三馆，弦诵新声遍两川。

壮岁几人先服豸，清秋一路早闻蝉。贾生不久还膺召，为子长歌解剑篇。
丁卯立春作
林希逸（宋代）

岁阳更始财三日，辇路归来第四春。野菜旋挑丝未细，村醪浅酌酿差醇。

团栾弟侄何妨笑，淡薄杯盘莫厌贫。却忆先朝供帖子，伤心白发旧词臣。
寄沙阳邓季明二首 其一
李纲（宋代）

海上归来近七峰，故人犹冀一樽同。心忧世故存当日，身履时危到此中。

玉带金鱼非素志，碧斋翠阁自清风。十年扰扰成何事，依旧梁溪一拙翁。
游洞宵
徐珏（宋代）

凡世纤尘不敢侵，瑶关自锁白云深。
地灵佳木有仙意，山静啼禽多好音。
五洞暗通蓬岛路，九峰密拱石坛阴。
步虚声了幽人暇，一穟炉香三弄琴。
治平院三苏像
郭印（宋代）

三苏皆天人，著作浩篇简。
少读鬓成丝，苦恨生何晚。
人言筦库卑，我自得疏散。
春风牵衣裾，兴发无近远。
禅堂俨真容，光炯破昏眼。
父子也而处，天畀岷峨产。
扬马争轨躅，孔孟发关键。
日月有尽时，斯文未埋铲。
邪说入人深，风俗颓莫返。
招得戎马来，中原恣蹂践。
缅思药石言，祝患已先见。
安得起其灵，一副苍生愿。
次韵天平观文庞相公以久留塞下见寄
宋祁（宋代）

昔驾轺封北护边，已惭星鬓久凋年。
御炉香外抛晨谒，刁斗声凋废夜眠。
梁雪送残他日赋，郭舟谁共此时仙。
思归未敢贻公念，更办秋怀敌露蝉。
和张元礼
王之道（宋代）

力学三年看有成，龙蛇蟠势冀存身。
一杯饯别初迎腊，千里归存欲送春。
爱日光阴宜共惜，及时德业要争新。
吾家丛桂风流在，速取高科慰老亲。
故兵部侍郎致仕安定公挽辞三首 其一
张方平（宋代）

晶粹分天婺，深长自帝虞。义声高北海，政事达夷吾。

历职小司寇，退身贤大夫。独嗟造化手，不得鼓洪炉。
和公仪龙图新居栽竹二首
梅尧臣（宋代）

都城有地谁栽竹，只见寒樗与老槐。
闻种琅玕向新第，翠光秋影上屏来。
哭魏昭华先生
魏象枢（清代）

昔年乍去身犹健，昨夜空伤万里魂。海上鳄鱼骄白日，庭前鵩里下黄昏。

遗书暗洒孤臣血，垂死仍衔故国恩。最是圣朝容直谏，许君骸骨葬平原。
和圣俞农具诗十五其八牛衣
王安石（宋代）

百兽冬自暖，独牛非氄毛。
无衣与卒岁，坐恐得空牢。
主人覆护恩，岂啻一绨袍。
问尔何以报，离离满东皋。
寻梅·幽香浅浅湿未透
佚名（宋代）

幽香浅浅湿未透。认雪底、思来始有。翦裁尚觉琼瑶皱。苦寒中、越恁骨清肌瘦。东风气象园林旧。又去年、而今时候。急宜小摘当尊酒。选一枝、且付玉人纤手。
秋夕袁太守招集衙斋
谋堚（明代）

宵无郡事有闲情，为问山经几日成。
石榻澹云孤客梦，帘栊疏雨一官清。
灯明草阁惊虫响，烟逼茶铛阻鹤行。
向说匡家秋不尽，满檐寒瀑漱松声。
忘归洞
胡志道（宋代）

好山如故人，欣然见眉宇。又如梳晓鬟，红绿相媚妩。

况兹爱山者，握笔喜临赋。有岩巉然开，欲陟纵蹇步。

清游亦不恶，胜境得饱饫。扫石坐晚凉，浓翠湿冠屦。

好花续春迟，纷纷杂红雾。仙家在何许，恐入桃源误。

竟为弥日留，直待山月吐。谩寻流水归，不记来时路。
【双调】行香子
马致远（元代）

无也闲愁，有也闲愁，有无间愁得白头。花能助喜，酒解忘忧。对东篱，思北海，忆南楼。
【庆宣和】过了重阳九月九，叶落归秋，残菊胡蝶强风流。劝酒，劝酒。
【锦上花】莫莫休休，浮生参透。能得朱颜，几回白昼。野鹤孤云，倒大自由。去雁来鸿，催人皓首。位至八府中，谁说百年后？则落得庄周，叹打骷髅。爱煞当年，鲁连乘舟。那个如今，陶潜种柳。
【清江引】青云兴尽王子猷，半路里干生受。马踏街头月，耳听宫前漏，知他恁羡甚么关内侯。
【碧玉箫】莺也似歌喉，佳节若为酬，傀儡棚头，题甚么抱官囚，自也羞，则不如一笔勾。锦瑟左右，红妆前后，朦胧醉眸，觑只头黄花瘦。
【离亭宴带歇指熬】花开但愿人长久，人闲难得花依旧，夕阳暂留。酒中仙，尘外客，林间友。黄橙带露时，紫蟹迎霜候，香醪羡篘，酒和花，人共我，无何有。细杖藜，宽袍袖，断送了西风罢手。常待做快活头，永休开是非口。
挽沙洪
林弁（明代）

书帷夜掩残灯落，笔冢寒封宿草深。到处忍看馀迹在，卷中题字值千金。
梦友人王由赋别诗
卢元明（魏晋）

自兹一去后，市朝不复游。
听雨轩四首
李洪（宋代）

听风听雨江湖上，一叶轻舟檥钓沙。
暂却鹜行容退食，秋声先已到枯葭。
夜泊萧山酒醒梦觉月色满船感而有作
王十朋（宋代）

候届星虚午夜凉，更堪停棹水中央。短篷破处漏明月，归梦断时思故乡。

客里未忘诗酒趣，老来厌逐利名场。明朝又向钱塘去，十里西风桂子香。
月下与商孟和寻陈古白于铁佛山房
徐波（明代）

月中坦步似乘虚，忽忆幽人静默居。镫火叩门通款款，衣冠隐几出徐徐。

向衰有几相逢地，少贱空多未读书。天与浮名宜渐弃，乱离持此欲焉如。
上致政蒋侍郎二十六韵
强至（宋代）

忆昔初登第，公时再镇杭。
诸生尽宾礼，贱子正亲丧。
顾在齐衰下，难瞻棨戟傍。
无依绕树鹊，欲进触藩羊。
岂谓二千石，容趋数仞墙。
襟怀一虚接，位貌两俱忘。
复坐蒙严诲，穷居庇末光。
寒踪深退省，感遇剧中藏。
俄解武林印，复怀吴郡章。
重经所憩杜，俯近必恭桑。
政续前遗爱，州存旧大纲。
风骚揖韦白，术业驾龚黄。
众有台衡议，朝推治状良。
栋材抡祀梓，庙器荐圭璋。
车马还非远，冥鸿趋莫量。
傥来轻弁冕，思去傲沧浪。
俞诏优贤降，安车就第康。
鸿枢辞密辅，碧落应文昌。
世外风波息，斋中日月长。
静怜诗酒地，回笑利名场。
愚也生无似，公乎惠未偿。
昨官从一掾，去德越三霜。
逖听解华绂，末由称贺偿。
旅巢今甚迩，恩馆密相望。
倾仰心摇旆，兢惭背负芒。
功成何以祝，五福具无疆。